الوداد البيضاوي

**لوداد الرياضي**، المعروف زايد ب **الوداد البيضاوي** ولّا **الوداد**، هو نادي رياضي مغربي عندو بزاف دلفروع درياضة، منها لفرع د لكورة، تأسس نهار 8 ماي 1937 فداربيضا فوقت لحماية دفرنسا لي كانت ف لمغريب، ؤ هو نادي قديم بزاف معروف بأنو فريق لمقاومين وحتا ناس ليكانو فيه عاونو لبلاد و لأكترية ديالهم مقاومين مغاربة بحال لمؤسس لحاج محمد بنجلون تويمي (حصل على الوسام بعد الاستقلال من طرف لملك لمرحوم محمد الخامس).

لوداد لعب أول ماتش ديالو فشتنبر 1939 بلفرقة ثانية ضد لفرقة ثانية د تيحاد رياضي لمغريبي (لياسام)، وربحو، موراها لعب أول ماتش دلفرقة لولة ضد لفرقة لولة دلياسام ف نفس نهار وخسرو ب زوج لواحد، لبيت دلوداد ماركاه لأسطورة *لخميري* وكان أول بيت ماركاه لفريق لول دلوداد فتاريخ.
الفوز ديال الوداد ديك الوقت على اليسام لي كانت هي فرقة ديال ستيعمار ديك الوقيتة كان بحالا الا قولتي فوز المنتخب المغربي على المنتخب الفرنسي كانت الوداد كايشجعوها جميع المغاربة حيت كان فريق مسلم ميا فالميا و تأسس من اجل المقاومة.

لوداد هو نادي لي رابح أكبر عدد ديال ألقاب ف لمغريب، عندو رقم قياسي ديال 55 لقب محلي ورقم قياسي ديال 14 لقب دولي، وعندو رقم قياسي دلبطولات لمغربية (22 مرة)، وبزاف دلأرقام لقياسية آخرين...

## تاريخ

### مرحلة تأسيس (1937-1939)
تأسس لوداد ف لوقيتة د لحماية لفرانساوية على لمغريب، المرسة ديال دارالبيضا كانو ضايرين بيها المسابح و الا بغيتي تدخل ليهم خاصك تكون مقيد فشي نادي لي كانو تابعين للفرانسويين، من 1935 ل 1936 بزاف ديال لمغاربة دخلو شي لي خلع لفرناساويين لي بداو تايجريو عليهوم، من بعد هادشي طاحت الفكرة على المقاومين باش يصاوبو نادي 100% مغريبي والكين فشلو، غايجي تدخل ديال عائلة بنجلون لي قررو يتاصلو بالعصبة لمغربية وطلبو منهم يقبلو يكون فريق جديد ديال لمغاربة، من تماك تأسس الوداد نهار 8 ماي 1937 فلمدينة لقديمة ديال كازا.

الأصل ديال سمية الوداد ولقصة ديالها وحدة معروفة بزاف عند لمغاربة كاملين، هي نيت لي كتبها أحمد لحريزي ف لكتاب *ملحمة الوداد*، ولي تاتقول بلي الحاج محمد مسيس لي كا يتعتابر واحد من المؤسسين تعطل على لجمع لعام دتأسيس النادي بسباب حيت كان فسينيما كا يتفرج ف لفيلم جديد ولي سميتو  ديال كوكب الشرق أم كلتوم، ومع قالها تصادفات مع سمعو تزغريتة من شي دار حداهم، هو يقولهم لحاج محمد بن جلون إلا ما تعاودتش تزغريتة غا نديرو بالفأل الحسن لي كان كا يديرو رسول الله صلى الله عليه وسلم، وفعلا ما تعاودتش وقالهم بلي سمية الوداد بالعربية كا تعني الحب، و من تماك تسمى النادي لي غايهز راية لمغريب بسمية .

أول فرع فالنادي هو فرع ديال كورة د لما، و ف 1938 دارو تأسيس فرع د لباسكيط، و نهار 19 يونيو ف 1939 غايتأسس فرع د لكورة لي غايولي هو لي معروف بزاف فيهم.

### مرحلة الظهور (1939-1941)
أول ماتش ف تاريخ الوداد و لعبوه ب لفرقة تانية ضد لفرقة تانية ديال الياسام فأول دورة ديال بطولة شاوية ديال لفرق ثانية، وربحوه الوداد، الماتش لعبوه ف تيران فيليپ ف داربيضا، موراها لعب لفريق لول دلوداد ضد لفريق لول دلياسام برسم أول دورة فبطولة شاوية، خسرو لوداد ب 2-1، لبيت دلوداد ماركاه *لخميري* وسجل سميتو ف تاريخ لوداد.

فهاداك لوقت كانت لبطولة لوطنية حابسة بسبب لحرب لعالمية، وكانت لعصبة لمغربية دارت دوري سماتو كأس لمغرب ولي كان معروف ب سمية آخرة *كأس لحرب* حيت كان كا يتلعب غير ف لوقيتة د لحرب ولي كان دغيا كا يسالي ماشي بحال لبطولة، حيت كا يلعبو فيه غير ربعة دلفراقي لي تأهلو من لكروبات لجهوية ديالهم.
الوداد جاو هوما لولين فلكروب ديالهم ديال عصبة شاوية وربحو أول لقب لي سميتو بطولة شاوية وتأهلو لكأس لحرب، ولي ربحو فيها ماتش دور الربع وماتش دور النصف، و وصلو لفينال لي غا يلعبوه ضد عملاق الكرة المغربية (الياسام) لي كان بطل المغرب ف سبتومبر 1938، الوداد خسر الماتش ب 1-0 غير بزز، هادشي خلا الوداد ياخد أول ميدالية ديال وصيف بطل لمغريب، وموراها لعبو كأس سوپر لمغريب ضد لبطل الياسام، وهنا جات فرصة مزيانة للأب جيكو باش ينتاقم من لقب كأس لحرب لي ضاع ضد لياسام، وفعلا داكشي لي وقع، الوداد ربح لماتش وخدا أول كاس سوپر ليه، وهادشي كان إنجاز كبير حيت أول موسم ديالو مزال فريق جديد وربح فيه زوج ألقاب، هادشي خلا لمغاربة كلهم يوليو يحماقو على الوداد، الحاج بن جلون كتب رسالة للقصر الملكي وقال ل سلطان محمد لخامس بلي هاد الإنجاز كا نهديوه لكم، و والأمير الجليل مولاي الحسن جاوب برسالة وقالهم كا يشرفني نطلب نكون الرئيس الشرفي ديال الوداد، ومن هنا بدات قصة الحب ما بين الوداد والعائلة الملكية العلوية الشريفة.

الموسم لي موراه ديال 1940/1941 الوداد لقا مشاكل كثيرة، حيت لفرنسويين ولاو كا يبينو لخقد ديالهم لهاد النادي لي ولات عندو قيمة كبيرة بزاف عند لمغاربة وخصوصا لعلاقة لي ولات كا تجمع الوداد بالعائلة الملكية، هدشي خلا رئيس العصبة المغربية لي كان فرانساوي ييدا يدير عقوبات على الوداد بسبب حيت ما فيهش شي لاعب نصراني، يعني أي ماتش ربحوه الوداد كا يقولو لهم خسرتوه بسباب اعتراض ديال فريق لخصم، وهدشي خلا الوداد يخسرو النقط وما يربحوش بطولة شاوية، وبسبب هدشي الوداد ولاو كا ينضمو دوريات ودية لجميع لفئات لعمرية ضد لفرق لمغربية لي عندها نفس مبادئ الوداد، بحال دوري لعيد صغير مثلا ولي فاز به الوداد ضد فريق تيحاد ريباطي، ودوري، ودوري عيد لمولود نبوي ولي حتى هو فاز به الوداد، هدشي خلا الأمير مولاي الحسن يعاون الوداد ماديا ومعنويا حيت من بعد نظم لهم دوري عيد لعرش وفاز به الوداد حتى هو. هادشي كامل سبب مشاكل كثيرة للوداد مع لفرانساويين و ولاو باغيين يديرو عراقيل لهاد لفريق لي ولا دايرلهم مشاكل كثيرة، خصوصا بزاف دلعابة كانو مع جيش تحرير.

### مرحلة سياسة (1941-1943)
الموسم لي موراه يعني 1941/1942 العصبة المغربية علنات بلي لبوطولة لمغربية غا ترجع، ولكن صدمو لمغاربا ملي قالو لهم بلي الوداد غا يلعب فلقيسم ثاني، هادشي ما عجبش لمغاربة وخصوصا مكتب نادي الوداد لي ولا كا يراسل العصبة المغربية، وهادشي زاد عصبهم وزادو فلعوقوبات حيت جاوبو الوداد بلي إلا ما بغاوش يزيدو شي لاعب نصراني غا يوقفوهم، الموهيم الحاج بن جلون قرر يلقى حل، وجاب لاعب نصراني، والوداد ولاو كا يلعبو ويربحو الماتشات ديالهم بلا ما يخسرو النقط وربحو لبوطولة تأهيلية ولعبو ماتشات ديال باراج ضد لفوروق لي تكلاساو لخيرن فلقيسم لول وربحوهم وخداو لقب لبوطولة ديال لقيسم ثاني بسوهولة، ولكن ما كانوش كا يدخلو داك لاعب نصراني يلعب، هدشي خلق ليهم عاوتاني موشكيل الموسم لي موراه، فلجمع لعام قرر لحاج محمد بن جلون يخلي فرصة لرئيس جديد، عبدالقادر بن جلون فاز بالأغلبية و ولا رئيس جديد ديال الوداد.

الموسم الجديد طاحو فمشاكل عاوتاني ملي ولاو يربحو كا يمشيو لهم نوقاط حيت ما كا يلعبوش نصارا، وبزاف لفوروق ديال فرانساويين بحال لياسام وليوسا وروشنوار وأولمبيك رباط ولاو كا يرفضو يلعبو ضد الوداد، وهادشي عاون الوداد باش ياخدو نقط قانوينة ومع النقط لي جمعو من الماتشات لولين خصوصا الماتش لي ربحون بأكبر نتيجة فتاريخ الوداد 10-0 ضد نادي فضالة رياضي تكلاساو هوما ثالثين فترتيب وتأهلو عاوتاني للمراحل نيهائية، وعاوتاني ربحو و وصلو لفينال وطاحو مع لياسام عاوتاني، وحيت لياسام هوما أبطال لمغريب وعندهم خبرة ربحو لبوطولة، وموراها ف كاس سوپر تعادلو 3-3، ولكن لكاس خداتو لياسام حيت هي لي ماركات لولة (لقانون لقديم). فهاد الوقت كانو المغاربة كا يعيشو فترة صعيبة، خلات جيش التحرير يدير وثيقة المطالبة بالإستقلال، هاد الوثيقة عرفات تواجد إمضاءات ديال شي لاعبين وإداريين وداديين، وخلق لهم مشكل كبير خلا العصبة المغربية تجمد النشاط الرياضي ديال نادي المغاربة. واخا هادشي كامل، كانو شي حاجات مزيانين خلاو الوداد تولي عندو رمزية وطنية كبيرة، وبحكم نتائج لي دار ف كأس شمال إفريقيا ولات عندو شعبية حتى برا لمغريب، خصوصا فلجازائير، هادشي خلا الوداد يتلقى بزاف دعوات منها ديال مشاركة فدوريات حبية دولية و طلبات ديال شراكات.

الموسم لي موراه 1943/1944 المكتب لقا حل ودي مع العصبة المغربية، وقبلو يولي يشارك اللاعب لفرانساوي ف لماتشات، و قرر المدرب لأب جيكو يجيب لاعبين جداد ويشبب لفريق، هادشي خلاه يتصالح مع الألقاب ويربح دوري لعام جديد ف لجازائير ولي فاز به الوداد بعدما ربح لماتش لول ضد فريق راسينݣ لجاميعي لجازائري وتأهل لفينال ضد لمونتاخاب لبريطاني، و الوداد دارو ماتش واعر خلا لجازائريين يشجعوه وفازو بهاد الدوري واخا سالا لماتش تاعادول 2-2 حيت الوداد كانو ماركاو هوما لولين بفضل النجم ديالهوم *كبور*. موراها الوداد غا يربح بطولة الشاوية لي ما داوهاش مدة ربع سنين، ولاكن تقصاو من دور الربع ديال لمرحلة نيهائية د لبوطولة.

لموسم جديد 1944/1945 الوداد غا يربحو كأس نوخبة لمغربية لأول مرة فتاريخهم، و ربحو عاوتاني بوطولة الشاوية، ولاكين ملي تأهلو للأدوار نيهائية تقصاو فدور الربع، و ربحو دوري ودي ديال نويل للمرة ثانية على تاوالي.

لموسم لي موراه 1945/1946 كا يتعتابر أحسن موسم غا يديرو الوداد فلقيسم لول ملي تأسس، حيت ربحو فيه لبوطولة لجهوية ديال لجنوب، و موراها ربحو بوطولة الشاوية للمرة رابعة فتاريخ ديال النادي، و ربحو ماتش الربع وماتش النصف وتأهلو لفينال ديال لبوطولة ولي خسارة خسروه ضد لياسام، ولكن من بعد غا ينتاقمو فكأس السوپر المغريبي وغا يربحوه ضد لياسام بطل لمغريب بنتيجة كبيرة بزاف 5-3، و موراها ربحو دوري ريباط لودي لي تدار برعاية الأمير مولاي الحسن، و الدوري السداسي الودي لي كا تنظمو العصبة المغربية.

### لبوطولة لوطنية لحتيرافية (1947-1956)
ف لموسم ديال 1946/1947، لعصبة لمغريبية طبقت نظام لحتيراف، و أول مرة غا تولي لبوطولة لمغريبية كاتلعب ب نظام لبطل كا يربحها بنوقاط ماشي بأدوار إقصائية، أول لقب بدات به لعصبة هاد لموسم كان هو كأس فتيتاح لموسم، لقب لي فاز به لوداد و بفضل هادشي لعصبة قررات تكافئ لوداد و رشحاتو هو لي يلعب كأس سوپر شمال إفريقيا لي كان كا يتسما *كأس صداقة شمال إفريقية* و لي شاركو فيه ربعة د لفرقات، بطل شمال إفريقيا و لوصيف ديالو و بطل كأس شمال إفريقيا و لوصيف ديالو، ليوسا كانت ربحات هاد ألقاب بزوجهم، دكشي علاش شارك الوداد مع ليوسا، وحيت راسينغ كان لوصيف حتى هو شارك، يعني ثلاثة فرقات من لمغريب، هاد لكاس ربحوه الوداد من مور ما لعبو زوج ماتشات، لفينال ربحوه ضد راسينغ ب زوج ل زيرو. و ف لبوطولة لمغربية الوداد تكلاساو هوما لخامسين. و ف كأس شمال إفريقيا تقصاو ضد تيحاد تونس.

لموسم لي موراه 1947/1948 كا يتعتابر أول موسم ذهبي فتاريخ الوداد، حيت غا يعرف سيطرة على الألقاب المحلية و ربحو أول لقب رسمي دولي، سداسية تاريخية عمر شي فريق مغريبي دارها من قبل. لبداية كانت ملي ربحو كأس افتتاح لموسم عاوتاني، و زادو ربحو كأس داربيضا لأول مرة فتاريخهم، و زادو ربحو كأس نوخبة لمغربية ثاني مرة، و أحسن حاجة هي ربحو لبوطولة لمغربية لأول مرة فتاريخ النادي، ولي خلا الوداد بشارك أول مرة فتاريخو ف دوري أبطال شمال إفريقيا و لي كانت سميتو *بطولة شمال إفريقيا* ولي غا يفوز به لأول مرة، و غادي يختمها ب رباح ديال كاس سوپر لمغريبي ضد ليوسا لي كان وصيف بطل لمغريب، هادشي كامل خلا الوداد يتحصل على جائزة أحسن نادي شمال إفريقي و جائزة أحسن نادي مغاربي من عند إتحاد عصب شمال إفريقيا، و تحصل على جائزة أحسن نادي مغربي من عند العصبة المغربية، و النجم الوداد *بلمحجوب* فاز بجائزة هداف لبوطولة لمغريبية.

## لألقاب

## مصادر


تصنيف:فراقي د كورة مغريبية
تصنيف:مقالات فيها مصدر و 3000 بايت
تصنيف:فراقي رياضية د لمغريب
تصنيف:تأسيسات د 1937 ف لمغريب